ฮ.สหรัฐฯ หายสาบสูญในเนปาล (ชมคลิป)
ส่งไปลำเลียงสิ่งของจำเป็น เตือนดินถล่ม,นักวิทยาศาสตร์ชี้ดิน ไหวเนปาลระลอกสอง เป็นส่วนหนึ่งของปฏิกิริยาลูกโซ่จากดินไหวครั้งแรกที่ไหวรุนแรงมาก หวั่นมรสุมในเดือนหน้าอาจทำให้เกิดดินถล่มเป็นภัยพิบัติซ้ำเติมความทุกข์ยากหนักเข้าไปอีก เฮลิคอปเตอร์ของสหรัฐฯที่ลำเลียงสิ่งของบรรเทาทุกข์ไปช่วยชาวบ้านในถิ่นทุรกันดารหายลึกลับ ขณะที่ยอดผู้เสียชีวิตจากธรณีพิโรธครั้งล่ามี 67 ศพ เจ็บกว่า 2 พันคน ญี่ปุ่นธรณีสะเทือนนอกฝั่งเกาะฮอนชู ที่เคยเกิดเมื่อปี 2554 กลืนชีวิตชาวแดนอาทิตย์อุทัยเกือบ 2 หมื่นศพ,ชาวโลกพากันสวดมนต์ภาวนาอีกครั้งส่งแรงใจและพลังจิต อธิษฐานให้ชาวเนปาลทั้งแผ่นดินอยู่รอดปลอดภัยจากภัยพิบัติธรรมชาติ แผ่นดินไหวรุนแรงระลอกสอง ที่เกิดขึ้นที่เนปาล เมื่อเที่ยงวันที่ 12 พ.ค. ห่างจากภัยพิบัติธรณีพิโรธที่เกิดครั้งแรกเพียง 16 วัน ที่กลืนกินชีวิตชาวเนปาลไปกว่า 8 พันศพ โดยแผ่นดินไหวระลอกสอง มีขนาด 7.3 แมกนิจูด ทางภาคตะวันออกเฉียงเหนือใกล้พรมแดนจีน จุดศูนย์กลางอยู่ใกล้เมืองนัมเช บาซาร์ ห่างกรุงกาฐมาณฑุ 76 กม. แรงสั่นสะเทือนแผ่ไกลไปถึงอินเดีย จีน บังกลาเทศ อีกทั้งเกิดแผ่นดินไหวต่อเนื่องหรือ อาฟเตอร์ช็อก ตามมาอีกหลายสิบครั้ง บางครั้งวัดได้ถึง 6.3 แมกนิจูด สร้างความเสียหายรุนแรงซ้ำเติมความทุกข์ยากของผู้ประสบภัยพิบัติ,เมื่อวันพุธที่ 13 พ.ค. รัฐบาลเนปาลเผยว่า แผ่นดินไหวครั้งใหม่ทำให้มีผู้เสียชีวิตเพิ่มขึ้นอีกอย่างน้อย 67 คน มีผู้บาดเจ็บเกือบ 2,000 คน ทำให้ยอดผู้เสียชีวิตจากแผ่นดินไหวทั้ง 2 ครั้ง เพิ่มสูงกว่า 8,200 คน บาดเจ็บกว่า 21,000 คน คาดว่ายอดจะพุ่งขึ้นอีก ส่วนที่อินเดีย มีผู้เสียชีวิตอีก 17 คน ทางภาคเหนือ และที่เขตปกครองตนเองทิเบตของจีน อาคารหลายหลังพังถล่ม มีผู้เสียชีวิต 1 คน,ที่เนปาล หน่วยกู้ภัยพยายามเข้าสู่พื้นที่ภัยพิบัติอย่างยากลำบาก โดยเฉพาะในเขตภูเขาและชนบททุรกันดารห่างไกล ซึ่งชาวบ้านจำนวนมากยังขาดแคลนที่พัก อาหารและน้ำดื่ม องค์การกาชาดสากลเผยว่าอำเภอโดลาคาและสินธุปาลโชค หนึ่งในพื้นที่ที่ได้รับความเสียหายหนักที่สุดจากแผ่นดินไหวครั้งแรก ได้รับความเสียหายอย่างหนักอีกจากแผ่นดินไหวครั้งล่าสุด โดยอำเภอโดลาคามีผู้เสียชีวิตมากที่สุดถึง 55 คน และมีรายงานผู้เสียชีวิตและบาดเจ็บหลายคนที่เมืองชอตาราในอำเภอสินธุปาลโชค แต่มีหน่วยบรรเทาทุกข์หลายร้อยคนหลั่งไหลเข้าไปช่วยรักษาและทำการผ่าตัดผู้บาดเจ็บกว่าหลายสิบคน ขณะที่มีรายงานแผ่นดินถล่มในพื้นที่ที่ได้รับความเสียหายอย่างหนัก รวมทั้งที่ภูมิภาคกอร์ข่า ใกล้จุดศูนย์กลางแผ่นดินไหวครั้งแรกเมื่อ 25 เม.ย. ซึ่งมีทั้งดินและหินจากภูเขาถล่มปิดกั้นถนน ทำให้หน่วยกู้ภัยและบรรเทาทุกข์เข้าถึงยากลำบากยิ่งขึ้น,ขณะที่ในกรุงกาฐมาณฑุนครหลวง ประชาชนที่เริ่มย้ายกลับเข้าไปอยู่ในบ้านเรือนของตนหลังเกิดแผ่นดินไหวครั้งแรก ต่างย้ายออกมานอนตามเต็นท์ผ้าใบกลางแจ้งอีกครั้ง ท่ามกลางความหวาดผวาว่าจะเกิดแผ่นดินไหวซ้ำอีก ตึกขนาดใหญ่ 2 หลังในกรุงกาฐมาณฑุที่เสียหายจากแผ่นดินไหวครั้งแรก ถึงกับพังถล่มราบคาบ ส่วนนายอัง เซอริง เชอร์ปา ประธานสมาคมปีนเขาเนปาลเผยว่า ภูมิภาคคุมบู ที่ตั้งของเทือกเขาเอเวอเรสต์ มีบ้านเรือนพังเสียหายจำนวนมาก แต่ยังไม่มีรายงานผู้เสียชีวิตเข้ามา เพราะการสื่อสารทำได้ยาก เนื่องจากระบบสาธารณูปโภคพื้นฐาน รวมทั้งโทรศัพท์ถูกตัดขาด แต่นักปีนเขาเกือบทั้งหมดเดินทางออกจากภูมิภาคนี้แล้วหลังแผ่นดินไหวครั้งแรก,นักวิทยาศาสตร์ระบุว่า แผ่นดินไหว 7.3 แมกนิจูดครั้งล่าสุด เป็นส่วนหนึ่งของปฏิกิริยาลูกโซ่จากแผ่นดินไหวครั้งแรก ซึ่งแผ่นดินไหวรุนแรงมักทำให้เกิดแผ่นดินไหวอื่นตามมา บางครั้งรุนแรงเท่าๆ กับครั้งแรก เป็นเพราะแรงเคลื่อนที่เกิดจากแผ่นดินไหวครั้งแรก ไปเพิ่มความเครียดและทำให้แนวแผ่นดินไหวครั้งแรกไม่มั่นคง ผู้เชี่ยวชาญเตือนด้วยว่า ฝนตกหนักจากฤดูมรสุมที่กำลังจะมาถึง อาจทำให้เกิดแผ่นดินถล่มหรือน้ำท่วม ซ้ำเติมความทุกข์ยากของผู้ประสบภัยหนักยิ่งขึ้น,มีรายงานด้วยว่า เฮลิคอปเตอร์รุ่น ยูเอช-1วาย หรือ ฮิวอี้ ลำหนึ่งของหน่วยนาวิกโยธินสหรัฐฯ พร้อมนาวิกโยธินสหรัฐฯ 6 นาย ทหารเนปาลอีก 2 นาย รวมเป็น 8 นาย สูญหายไปขณะลำเลียงเครื่องบรรเทาทุกข์ไปยังอำเภอโดลาคาเมื่อเช้าวันที่ 13 พ.ค. ก่อนขาดการติดต่อจากหอเรดาร์ นักบินระบุว่ามีปัญหาเรื่องเชื้อเพลิง ส่วนกองทัพเนปาลส่งเฮลิคอปเตอร์ 6 ลำและทหารกว่า 400 นายไปค้นหาเฮลิคอปเตอร์ลำนี้แล้ว พร้อมระบุว่าจากข้อมูลเท่าที่มีบ่งชี้ว่าเฮลิคอปเตอร์ตกลงในแม่น้ำสายใดสายหนึ่ง แต่ยังหาไม่พบ,นายจักธิศ โพคาเรล โฆษกกองทัพเนปาล แถลงข่าวเพิ่มเติมช่วงค่ำวันที่ 13 พ.ค. ว่า กองทัพเนปาลจะยังระดมกำลังเจ้าหน้าที่ทุกหน่วยร่วมกันค้นหาอย่างต่อเนื่องจนกว่าจะพบเฮลิคอปเตอร์ของกองทัพสหรัฐฯ รุ่นยูเอช-1วาย หรือ ฮิวอี้ ซึ่งสูญหายไปขณะกำลังลำเลียงเครื่องบรรเทาทุกข์ไปยังอำเภอโดลาคา พร้อมปฏิเสธข้อมูลที่สื่อเนปาลรายงานว่ามีผู้พบเห็นเฮลิคอปเตอร์ตกลงในแม่น้ำ โดยนายโพคาเรลยืนยันว่ายังไม่พบเบาะแสใดๆ แต่กองทัพเนปาลจะไม่เลิกค้นหา ขณะที่รัฐบาลเนปาลประกาศเตือนให้ประชาชนออกจากอาคารบ้านเรือนที่ได้รับความเสียหายจากแผ่นดินไหวขนาดใหญ่ทั้ง 2 ครั้ง รวมถึงอาฟเตอร์ช็อกอีกหลายระลอก เพื่อป้องกันอันตรายจากบ้านเรือนถล่มซ้ำเติมผู้ประสบภัย,วันเดียวกัน สำนักงานอุตุนิยมวิทยาของญี่ปุ่น และสำนักงานสำรวจธรณีวิทยาสหรัฐฯ (ยูเอสจีเอส) รายงานว่า เมื่อเวลา 06.12 น. วันพุธที่ 13 พ.ค. ตามเวลาท้องถิ่น หรือ 04.12 น.เวลาไทย เกิดแผ่นดินไหวรุนแรงขนาด 6.8 แมกนิจูด ในมหาสมุทรแปซิฟิก นอกชายฝั่งเกาะฮอนชู ทางภาคตะวันออกเฉียงเหนือญี่ปุ่น จุดศูนย์กลางอยู่ลึกลงไปใต้ท้องทะเล 38.9- 46 กม. แรงสั่นสะเทือนรู้สึกไกลถึงกรุงโตเกียว แต่ไม่มีการแจ้งเตือนภัยสึนามิ และไม่มีรายงานผู้เสียชีวิต บาดเจ็บ หรือความเสียหาย โดยจุดที่เกิดแผ่นดินไหวเป็นภูมิภาคเดียวกับที่เคยเกิดแผ่นดินไหวรุนแรงขนาด 9.0 แมกนิจูด และสึนามิ เมื่อวันที่ 11 มี.ค. 2554 ซึ่งมีผู้เสียชีวิตกว่า 18,000 คน สร้างความเสียหายอย่างหนักให้โรงไฟฟ้านิวเคลียร์ฟูกูชิมะ ไดอิจิ ในจังหวัดฟูกูชิมะ ถึงขั้นเตาปฏิกรณ์นิวเคลียร์หลอมละลาย,โฆษกของสำนักงานอุตุนิยมวิทยาญี่ปุ่นแถลงว่า แผ่นดินไหวครั้งนี้เป็น อาฟเตอร์ช็อก ของแผ่นดินไหวครั้งใหญ่ 9.0 แมกนิจูดในปี 2554 ซึ่งรุนแรงมากจนยังมีอาฟเตอร์ช็อกตามมาจนถึงปัจจุบัน พร้อมทั้งเตือนว่า อาจเกิดอาฟเตอร์ช็อกรุนแรงอีกในสัปดาห์ที่จะถึงนี้ ซึ่งถ้าเกิดในทะเล อาจก่อให้เกิดสึนามิได้
นักวิทยาศาสตร์ชี้ดิน ไหวเนปาลระลอกสอง เป็นส่วนหนึ่งของปฏิกิริยาลูกโซ่จากดินไหวครั้งแรกที่ไหวรุนแรงมาก หวั่นมรสุมในเดือนหน้าอาจทำให้เกิดดินถล่มเป็นภัยพิบัติซ้ำเติมความทุกข์ยากหนักเข้าไปอีก
เฮลิคอปเตอร์,สหรัฐ,หาย,แผ่นดินไหว,เนปาล,แผ่นดินไหวเนปาล,ช่วยเหลือ,คนไทย,เหยื่อแผ่นดินไหว,ระลอกสอง,ยูเอช 1วาย,ฮิวอี้,อาฟเตอร์ช็อก,ทีมข่าวหน้า1,ข่าว,ข่าวฉบับพิมพ์,ไทยรัฐออนไลน์